Document ID: 32010R0449

KOMMISSIONENS FORORDNING (EU) Nr. 449/2010
af 25. maj 2010
om ændring af Rådets forordning (EF) nr. 747/2001 hvad angår EU-toldkontingenter for visse landbrugsprodukter og forarbejdede landbrugsprodukter med oprindelse i Egypten og om ophævelse af forordning (EF) nr. 2276/2003, (EF) nr. 955/2005, (EF) nr. 1002/2007 og (EF) nr. 1455/2007
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 747/2001 af 9. april 2001 om forvaltning af fællesskabstoldkontingenter og referencemængder for varer, der er præferenceberettigede i medfør af aftalerne med visse Middelhavslande, og om ophævelse af forordning (EF) nr. 1981/94 og (EF) nr. 934/95 (1), særlig artikel 5, stk. 1, litra b), og
ud fra følgende betragtninger:
(1)
I 2008 blev der indgået en aftale i form af brevveksling mellem Det Europæiske Fællesskab og Den Arabiske Republik Egypten om gensidig liberalisering af foranstaltningerne for landbrugsprodukter, forarbejdede landbrugsprodukter, fisk og fiskevarer og udskiftning af protokol 1 og 2 og bilagene dertil og ændringer af Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Den Arabiske Republik Egypten på den anden side, i det følgende benævnt »aftalen«, der er godkendt ved Rådets afgørelse 2010/240/EU (2).
(2)
I aftalen er der fastsat nye toldkontingenter for landbrugsprodukter og forarbejdede landbrugsprodukter med oprindelse i Ægypten. Der fastsættes også ændringer i bestående toldkontingenter for de produkter, der er omhandlet i forordning (EF) nr. 747/2001, Kommissionens forordning (EF) nr. 2276/2003 af 22. december 2003 om åbning af toldkontingenter og om fastsættelse af den told, der skal anvendes inden for disse toldkontingenter ved indførsel til Det Europæiske Fællesskab af visse forarbejdede landbrugsprodukter med oprindelse i Egypten (3), Kommissionens forordning (EF) nr. 955/2005 af 23. juni 2005 om åbning af et kontingent for import til EF af ris med oprindelse i Egypten (4), Kommissionens forordning (EF) nr. 1002/2007 af 29. august 2007 om gennemførelsesbestemmelser til Rådets forordning (EF) nr. 2184/96 om indførsel af ris fra Egypten (5) og Kommissionens forordning (EF) nr. 1455/2007 af 10. december 2007 om åbning af EF-importtoldkontingenter for ris med oprindelse i Egypten (6).
(3)
Det er nødvendigt at gennemføre de nye toldkontingenter og de ændringer i de bestående toldkontingenter, som er fastsat i aftalen. Af hensyn til klarheden bør alle toldkontingenter for landbrugsprodukter og forarbejdede landbrugsprodukter med oprindelse i Ægypten samles i en enkelt retsakt.
(4)
Forordning (EF) nr. 747/2001 bør derfor ændres i overensstemmelse hermed, og forordning (EF) nr. 2276/2003, (EF) nr. 955/2005, (EF) nr. 1002/2007 og (EF) nr. 1455/2007 bør derfor ophæves.
(5)
Importlicenser, der er udstedt i henhold til forordning (EF) nr. 955/2005 og forordning (EF) nr. 1002/2007, er gyldige fra udstedelsesdatoen til udgangen af den følgende måned. Når gyldighedsperioden for importlicenser, der er udstedt på grundlag af nævnte forordninger før nærværende forordnings ikrafttræden, udløber efter datoen for ophævelsen af nævnte forordninger, vil importører ikke kunne opfylde deres forpligtelser vedrørende importlicenser. Medlemsstaterne bør derfor have tilladelse til at fravige Kommissionens forordning (EF) nr. 376/2008 af 23. april 2008 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter (7) og til at frigive den sikkerhed, som importører har stillet. Af hensyn til klarheden bør det også fastsættes, at importlicenser, der er udstedt efter nærværende forordnings ikrafttræden i henhold til forordning (EF) nr. 955/2005 og forordning (EF) nr. 1002/2007, kun er gyldige indtil datoen for ophævelsen af forordningerne.
(6)
Ved beregningen af toldkontingenter for det første anvendelsesår bør det i overensstemmelse med aftalen fastsættes, at størrelsen af de toldkontingenter, for hvilke kontingentperioden begynder før datoen for aftalens ikrafttræden, bør reduceres med en andel svarende til den del af perioden, der ligger forud for nævnte dato.
(7)
Eftersom aftalen træder i kraft den 1. juni 2010, bør nærværende forordning anvendes fra denne dato. Af hensyn til retssikkerheden bør bestemmelser vedrørende gyldigheden af licenser, der er udstedt før denne dato, finde omgående anvendelse.
(8)
Foranstaltningerne i denne forordning er i overensstemmelse med udtalelse fra Toldkodeksudvalget -
VEDTAGET DENNE FORORDNING:
Artikel 1
Bilag IV til forordning (EF) nr. 747/2001 erstattes af teksten i bilaget til nærværende forordning.
Artikel 2
Forordning (EF) nr. 2276/2003, (EF) nr. 955/2005, (EF) nr. 1002/2007 og (EF) nr. 1455/2007 ophæves.
Artikel 3
1. Gyldighedsperioden for importlicenser, der er udstedt med en udløbsdato efter den 31. maj 2010 i henhold til forordning (EF) nr. 955/2005 og forordning (EF) nr. 1002/2007 før nærværende forordnings ikrafttræden, udløber den 31. maj 2010.
Uanset artikel 7, stk. 1, i forordning (EF) nr. 376/2008 kan indehaveren af de i førte afsnit omhandlede importlicenser indtil den 30. juni 2010 tilbagesende de ubrugte importlicenser til den pågældende medlemsstats kompetente myndigheder, som frigiver den stillede sikkerhed for ikke udnyttede mængder.
2. Uanset artikel 4, stk. 3, i forordning (EF) nr. 955/2005 og artikel 3, stk. 4, i forordning (EF) nr. 1002/2007 vil gyldighedsperioden for importlicenser, der er udstedt efter disse forordningers ikrafttræden i henhold til forordning (EF) nr. 1002/2007, ikke strække sig ud over den 31. maj 2010.
Artikel 4
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. juni 2010, bortset fra artikel 3, som anvendes fra datoen for denne forordnings ikrafttræden.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. maj 2010.

Labels: 3
17
18
6